Toshkent viloyatining mahalliy ijro hokimiyati organlari faoliyatini yanada takommillashtirish chora-tadbirlari toʻgʻrisida
(resolution, 2022-01-15)

Respublikada qishloq xoʻjaligini yanada rivojlantirish va uning iqtisodiy samaradorligini taʼminlashga qaratilgan tashkiliy, iqtisodiy va huquqiy mexanizmlarni takomillashtirish boʻyicha keng koʻlamli islohotlar amalga oshirilmoqda. Jumladan, joriy yilning oʻzida paxta ekiladigan unumdorligi past maydonlar qisqartirilib, davlat ehtiyojlari uchun yetkazib beriladigan qishloq xoʻjaligi mahsulotlarining narxi bir necha bor oshirildi, shuningdek, fermerlarning manfaatdorligini taʼminlashga qaratilgan bir qator iqtisodiy mexanizmlar joriy qilindi. Shu bilan birga, Toshkent viloyatida mahalliy davlat hokimiyati organlari rahbarlari mavjud imkoniyatlar va sharoitlardan samarali foydalanmayotgani oqibatida viloyat qishloq xoʻjaligini barqaror rivojlantirishda oʻz yechimini kutayotgan dolzarb muammolar va kamchiliklar saqlanib qolmoqda, jumladan: birinchidan, mahalliy davlat hokimiyati organlari rahbarlarida qishloq xoʻjaligi sohasida yuzaga kelayotgan muammolar yechimi boʻyicha toʻgʻri qarorlarni qabul qilish hamda bu boradagi vakolatli idoralar faoliyatini muvofiqlashtirishda tashabbuskorlik yetishmaydi; ikkinchidan, qishloq xoʻjaligi yerlarini noqonuniy ajratish va ulardan xoʻjasizlarcha foydalanish holatlari davom etib, mavjud yer va suv resurslari samaradorligini taʼminlashga qaratilgan innovatsion texnologiyalar va ilmiy ishlanmalarni joriy qilish, qishloq xoʻjaligi ekinlari hosildorligini oshirish masalalariga yetarlicha eʼtibor qaratilmagan; uchinchidan, nazorat va soʻrovning yoʻqligi oqibatida davlat ehtiyojlari uchun qishloq xoʻjaligi mahsulotlarini yetishtirishga ajratilayotgan moddiy resurslar talon-taroj qilinishiga hamda agrotexnik tadbirlar oʻz vaqtida va toʻliq oʻtkazilmasligiga yoʻl qoʻyilgan; toʻrtinchidan, oziq-ovqat mahsulotlarini ishlab chiqarish hajmini oshirish uchun barcha imkoniyatlar va zaxiralar boʻlsa-da, viloyat va Toshkent shahri aholisini yil davomida hamda uzluksiz ravishda barqaror narxlarda qishloq xoʻjaligi mahsulotlari bilan taʼminlash boʻyicha yetarli darajada ishlar amalga oshirilmagan. Toshkent viloyatida qishloq va suv xoʻjaligi sohasida amalga oshirilayotgan keng koʻlamli islohotlarni yanada jadallashtirish, tarmoqdagi mavjud tizimli muammolarni bartaraf etish, viloyat agrar tarmogʻining iqtisodiy salohiyatini yanada yuksaltirish hamda ushbu vazifalar ijrosini taʼminlashda mahalliy ijro hokimiyati organlari rahbarlarining masʼuliyati va javobgarligini yanada oshirish maqsadida: 1. Oʻzbekiston Respublikasi Vazirlar Mahkamasining Toshkent viloyati hokimining qishloq va suv xoʻjaligi masalalari boʻyicha oʻrinbosari lavozimini tugatish hamda uning oʻrnida Toshkent viloyati hokimining qishloq va suv xoʻjaligi masalalari boʻyicha birinchi oʻrinbosari lavozimini joriy etish toʻgʻrisidagi takliflariga rozilik maʼqullansin. 2. Toshkent viloyati hokimining qishloq va suv xoʻjaligi masalalari boʻyicha birinchi oʻrinbosariga: viloyatda qishloq xoʻjaligi faoliyati samaradorligini oshirish va fermerlik harakatini jadal rivojlantirishga qaratilgan iqtisodiy islohotlar, shu jumladan agrar tarmoqni isloh qilish va barqaror rivojlantirish boʻyicha qabul qilingan dasturlar ijrosini taʼminlash; yer, suv resurslaridan samarali va maqsadli foydalanish, jumladan, tumanlarning tuproq, iqlim va suv sharoitlaridan hamda yerlarning ball bonitetidan kelib chiqib, qishloq xoʻjaligi ekinlarini joylashtirish, agrotexnik tadbirlarni oʻz vaqtida va sifatli oʻtkazilishini tashkil qilish; qishloq xoʻjaligini mexanizatsiyalash darajasini oshirish, zamonaviy resurs tejamkor agrotexnologiyalarni joriy etish va eksportbop mahsulotlar yetishtirishni yanada koʻpaytirish hisobiga olinadigan daromadni oshirish ishlarini muvofiqlashtirish vazifasi yuklatilsin. 3. Toshkent viloyati hokimligi boshqaruv apparatining tuzilmasi ilovaga muvofiq tasdiqlansin. Oʻzbekiston Respublikasi Moliya vazirligi Toshkent viloyati hokimligi bilan birgalikda oʻn kun muddatda mazkur qaror talablaridan kelib chiqib Toshkent viloyati hokimligi boshqaruv apparati xodimlarining shtatlar jadvalini qayta koʻrib chiqsin. 4. Toshkent viloyati hokimligi bir hafta muddatda mazkur qaror talablaridan kelib chiqqan holda Toshkent viloyati hokimining tegishli oʻrinbosarlarining funksional vazifalari va ularning kotibiyatlari toʻgʻrisidagi nizomlarni tasdiqlasin. 5. Vazirlar Mahkamasi bir oy muddatda Toshkent viloyatida qishloq xoʻjaligini barqaror rivojlantirishga toʻsiq boʻlayotgan muammolar va kamchiliklarni chuqur tahlil qilib, ularni yechimiga qaratilgan chora-tadbirlar dasturini tasdiqlasin va ijrosini taʼminlasin. 6. Toshkent viloyati hokimligi Oʻzbekiston Respublikasi Adliya vazirligi hamda boshqa manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 7. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmalariga yuklansin.